b'\n_START_ARTICLE_\nHamburg Dungeon\n_START_PARAGRAPH_\nHamburg Dungeon er et kombineret r\xc3\xa6dselskabinet, show med skuespillere og forlystelse i den historiske bydel Speicherstadt i Hamburg, hvor den har til huse i samme bygning som en anden sev\xc3\xa6rdighed, Miniatur Wunderland. Hamburg Dungeon blev \xc3\xa5bnet 3. maj 2000._NEWLINE_Der tilbydes elleve shows, der skal gengive den "dunkle side" af Hamburgs historie. Blandt temaerne er Hamburgs brand i 1842 og s\xc3\xb8r\xc3\xb8veren Klaus St\xc3\xb6rtebeker. Yderligere indhold t\xc3\xa6ller tortur, Inkvisition og den sorte d\xc3\xb8d. Fortalt bliver ogs\xc3\xa5 sagnet om Klabautermanden. Siden 2012 findes desuden showet Zuchthaus (tugthus). Arbejds- og tugthuset blev \xc3\xa5bnet i 1618 ved Binnenalsters bred og \xc3\xb8delagt i branden i 1842. De bes\xc3\xb8gende bliver inddraget i scenerne._NEWLINE_Siden 2008 ender gennemgangen med et "frit fald". Med et otte meter h\xc3\xb8jt anl\xc3\xa6g fra den schweiziske producent ABC Rides bliver de bes\xc3\xb8gende i to r\xc3\xa6kker p\xc3\xa5 op til ti personer sendt syv meter ned i m\xc3\xb8rket med en hastighed p\xc3\xa5 op til ca. 35 km/t. Det vises hvordan forbrydere blev h\xc3\xa6ngt i tr\xc3\xa6er udenfor Hamburgs bymure og r\xc3\xa5dnede op der. I den \xc3\xb8verste del er der en galge, ved hvilken en pr\xc3\xa6st beder en "sidste b\xc3\xb8n". I 2014 blev en vandrutsjebane med stormfloden i 1717 som tema erstattet af en ny, der simulerer en smuglertur._NEWLINE_Hamburg Dungeon ejes af Merlin Entertainments Group. Lignende forlystelser t\xc3\xa6ller Berlin Dungeon, The Amsterdam Dungeon, York Dungeon, London Dungeon, Edinburgh Dungeon og Blackpool Tower Dungeon (i Blackpool Tower).'